П Р Е Д С Т А В К А

-о злоупотребама ванредног стања-

Од дана када је без учешћа Народне скупштине и на противуставан начин проглашено ванредно стање учестале су грубе повреде људских права од стране надлежних, као и бројне злоупотребе ванредног стања од стране носиоца извршне власти.

Најпре је Министарство правде једним дописом судовима одредило меру да се суђења због кривичних дела учињених у вези са непоштовањем одлука о самоизолацији одржавају путем „скајпа“ и без присуства окривљеног у судници. На овај начин је извршна власт укинула самосталност и независност судске власти, као и уставне гаранције која се односе првенство на право грађана на правично суђење.

Накнадно је 1. априла 2020. године Влада Србије донела Уредбу којом регулише ово спорно питање, међутим то нас упућује да су суђења и пресуде које су већ донете на основу одржаног главног претреса путем „скајпа“ за основ имале само обичан допис Министарства правде. Такође и овом Уредбом се одступа од начела непосредности и начела јавности што је супротно Уставу Републике Србије, Европској конвензији за људска права и Закону о кривичном поступку.

Оно што је посебно забрињавајуће када су у питању злоупотребе вандредног стања тиче се великог броја мера притвора и донетих првостепених пресуда којима су изречене затворске казне због кршења прописа, а који се тичу епидемије. Значајном броју људи који су прешли границу одређена је изолација само усменим путем, а неки од њих нису уопште обавештени, те из тог разлога долази до кршења мера, као и због техничких неспоразума и несугласица.

Збо свега тога хапсе се људи ако су нађени на другој адреси од пребивалишне, они који су остали без основних намирница па су изашли до продавнице. Као пример имамо младића од 22 године из Лесковца коме је одређен притвор, чији су родитељи разведени, а налазио се на адреси код оца, а пријављен је код мајке. Пензионеру од 71 годину из Пожаревца је одређен притвор јер је отишао у продавницу због недостатка хране...

Такође имамо случај човека из Јагодине, иначе оца троје деце (син има дијабетес) и мужа незапослене супруге, који се вратио из Луксембурга где је обављао послове на градилишту и приликом рада је повредио ногу. Након доласка у Србију у периоду самоизолације рана на нози му је почела да крвари и да се гноји. Будући да није имао осим усменог решења било какав пратећи акт или инструкције како да се понаша у случају хитног здравственог проблема отишао је до болнице да би му се указала помоћ, стим да је у амбуланту ушла само његова супруга, а он је тек по одобрењу дежурнних медицинских сестри изашао из аутомобила да би био прегледан. У међувремену у амбуланти се појавила докторка којој је било спорно што је пацијенту, који би требао да се налази у самоизолацији, указана лекарска помоћ и том приликом је позвала полицију и пријавила несрећног човека. Епилог ове приче је пресуда којом је изречена казне затвора у трајању 2 године за човека који је иначе социјално угрожен и који једини привређује у својој породици.

Најдрастичнији пример злоупотребе ванредног стања јесте случај двадесетчетворогодишње Јоване Поповић из Кикинде, која је ухапшена због наводног кршења мере карантина о којој како она наводи је нико није обавестио. Јовани је одбијена жалба на решење којем је одређена мера притвора до 30. априла, иако не постоји правни основ за такву одлуку. Осумњичена Јована је неосуђивана, студент музичке педагогије на Академији у Новом Саду. Оно што је посебан апсурд у овој ситуцији јесте да Јована све и када би желела да понови наводно учињено дело то не би могла учинити након 11. априла јер јој тог дана истиче мера самоизолације (која јој иначе није ни изречена). Истичемо да је Јована у Србију дошла из Црне Горе дан пре увођења ванредног стања и да у Црној Гори тада није био забележен нити један случај зараженог од Ковид-а, на граници није добила било какав пропратни акт о мерама самоизолације, а ухапшена је у кући свог дечка. Јована се тренутно налази у затвору Забела. Такође истичемо да се Јована бави певањем и ауторка је антирежимске песме „Багра“, стога имамо основану сумњу да је третман који има Јована повезан и са њеним опозиционим активизмом.

Са друге стране имамо потпуно другачији третман у односу на јавне личности, познате фудбалере, фолк певаче и људе из света бизниза, па тако имамо случај фудбалера Александра Пријовића и певача Радише Трајковића Ђанија који су заједно са још двадесетак других особа ухапшени на прослави у Хотелу Краун Плаза из разлога непоштовања полицијског часа, а уз то су певач и фудбалер имали наредбу и о обавезној самоизолацји, те су учинили кривичо дело непоступања по здравственим порписима за време пандемије. Епилог ове приче је да су ова лица закључила Споразум о признању кривице уз казну кућног затвора у трајању од 3 месеца, а познати певач је добио могућност да у том периоду одлази на наступе како би могао да издржава своју породицу. Такође, подсећамо на случај познатих фудбалера Луке Јовића и Николе Нинковића који су прекршили правила о самоизолацији, а који су при доласку у Србију потписали решење о мерама обавезне самоизолације, а из свега су изашли са неком врстом опомене.

**Због свега претходно изнетог поставља се оправдано питање поступају ли тужиоци и судије у току ванредног стања на једнак начин према свима по питању Ковид-а 19? Како је могуће да се неке особе осуђују на драконске затворске казне и безразложне мере притвора, а друге добијају казну кућног затвора у трајању од 3 месеца, док трећи пролазе уз усмену опомену? Зашто државни органи тренирају строгоћу и врше дискриминацију** **над обичним људима, пензионерима , социјално угроженима** и **политички неподобнима у односу на људе из јавног живота, света естраде, бизниса и спорта и са утицајем у друштву и политичким везама?**

Надаље, указујемо на злоупотребу ванредног стања у циљу ограничавања слободе медија и обрачуна са оним новинарима који у свом раду не презају од критике актуелне власти, те тако имамо случај телевизије КТВ из Зрењанина где су син власнице Данијел Радић и камерман покушали да упитају градоначелника Зрењанина због чега се у сред пандемије вируса одржава јавно надметање за закуп државног земљишта, а уместо да добију одговор они су ухапшени, а камера и телефон су им том приликом одузети.

Након тога им је одређена мера задржавања од 48 сати од стране тужиоца , а потом и пуштање како би се бранили са слободе из разлога што наводно нису поступили у складу са прописима о дезинфекцији. Подсећамо да су се бројна релевантна новинарска удружења огласила по питању овог случаја, као и по питању случаја новинарке портала Нова Ане Лалић, где су истакли да се врши злоупотреба ванредног стања и тражили одустајање од даљег гоњења.

Са друге стране имамо потпуно другачији третман од стрене државних органа, пре свега тужилаштва, према режимским медијима који и у време ванредног стања шире лажне вести, произвољно износе бројеве o зараженoсти грађана Србије који су дошли из дијаспоре, монтирају видео прилоге како би лажно представили грађане Београда као недисциплиноване (ТВ Пинк) , шире панику насловима са црном позадином ( нпр. лист Курир 4. април.: “ПОЧИЊЕ ПАКАО!”), a тужилаштво на све ово ћути!!!

Такође, указујемо да мере, одлуке, уредбе које се мењају готово свакодневно требале би бити презентоване јавности на једноставнији начин. Велику проблематику представља то што грађанима није на најбољи начин објашњено на кога се донесене мере односе, када ступају на снагу, колико дана самоизолација за одређене грађане траје.. а све то доводи до правне несигурности.

**Народни слобарски покрет због свега горе наведеног изражава основану сумњу, поткрепљену чињеницама, да носиоци извршне власти користе ванредно стање како би сву власт концентрисали у својим рукама и на тај начин урушили Уставом загарантовано начело поделе власти**.

**У ситуацији тренутног ванредног стања дубоко смо уверени да извршна власт чини све што јој је по вољи , почев од тога да крши основна људска права , до тога да узурпира надлежности других органа, да се по њеном налогу гони, одустаје од гоњења и суди, а не по закону. Из тог разлога се обраћамо са захтевом да својим ауторитетом утичете и предузмете одређене кораке како би се спречило даље девалвирање уставно-правног поретка, јер последице урушавања би могле бити дугорочне и као друштво могли би да их осећамо и након епидемије**.

|  |  |
| --- | --- |
| У Новом Саду, 13.4.2020. године | Мирослав Паровић, председник политичке странке Народни слободарски покрет |